AJAKOHAST OTSE TAEVAST
Vaatate saadet "Ajakohast otse taevast"
ja me usume, et Jeesus ise kõneleb meile selle saate läbi.
Ta armastab sind väga ja soovib toita sind.
Mitte vaid maise leivaga, aga ka vaimse leivaga oma Sõna läbi.
Seega Jumala Sõna jagades, usume, et Püha Vaim aitab meid selles.
Oleme saanud tagasisidet muudetud elude kohta, nii et see toimib.
Kuid samas me ka alati palvetame siin,
sest Jumal teab inimesi, kes meid parasjagu vaatavad
ja tahab kõneleda neile. Ta teab ju kõike ja juhib ka meie läbi.
On täiesti hämmastav, kui palju enam Ta teab ja näeb asju ette.
Muide, Ta tundis igat ühte meist juba enne maailma loomist,
nii et selles pole midagi üllatavat, kui Ta teab ka meie tulevikku.
Oleme rääkimas ristiusu algallikatest
ja sellest, mis oli omal ajal kristlaste jaoks normaalne.
See peaks olema normaalne ka meie jaoks.
Jumala Sõna räägib ühest küljest aust ausse ja väest väesse liikumisest,
nii et ka meie peaksime selles edasi liikuma.
Samas aga mitte kogu asja lahjendades, teadmata, kuhu kõik välja jõuab.
Vaid teadmises, et Jumal on andnud
viimsele sugupõlvele kõike sedasama, mida esimeselegi sugupõlvele.
Aga loeks nüüd äkki Piiblist kogu selle teema algteksti?
Mäletad sa, kus see oli? - Markuse 16. peatükk
Nii, Markuse 16:15 alates, kus Jeesus andis misjonikäsu.
Sa, Pia, muide mainisid kord, et tegu oli käsu ja mitte ettepanekuga.
Käsk on ka tõsiselt võetavam. Sest Jeesus ei mõelnud päris nii,
et kui jüngritel on hea tuju ja päike paistab,
et siis nad äkki võiks ju teha midagi puhkuse ajal, kui tahavad.
Ei! See ongi nii loodud,
et kristlaseks saades on inimene kaasatud ühe suurema ettevõtmisega,
mis tähendab kuulutada evangeeliumi igale inimesele.
Usun, et igal inimesel on õigus kuulda Jumala Sõna.
Need, kes elasid 18.-19. saj, on nüüdseks juba ammu haudades
ega saa enam kuulutada nii, nagu nad seda omal ajal tegid.
Seetõttu peamegi meie, kes täna elame, kasutama seda võimalust.
"Ja Jeesus ütles neile:
"Minge kõike maailma, kuulutage evangeeliumi kogu loodule!
Kes usub ja on ristitud, see päästetakse,
aga kes ei usu, mõistetakse hukka.
Kuid uskujaid saadavad sellised tunnustähed..."
Paned sa tähele - Ta ütles: "sellised tunnustähed".
Miks Ta seda rõhutas?
Aga seetõttu, et Ta teadis, et inimene otsib erinevaid asju.
Seetõttu tahab Jeesus hoida meid õigel teel,
et me ei otsiks ükskõik, mida ja ükskõik, kust kohast,
vaid järgides Jumala tunnustähti, püsiksime õigel teel ja kaua.
Aga samas, olles usklikud ja elades oma igapäevaelu,
võime me neid tunnustähti ka välja elada ja seda loomulikul moel.
Selleks pole vaja midagi ülikeerulist, vaid me teeme seda seal, kus oleme.
See on hea mõte, sest sageli arvatakse, et Jumala teenimiseks peab olema
jutlustaja, laulja või mõni avalik tegelane. Kuid see pole tõsi.
Enamus usklikke ei seisa nii-öelda rooli taga.
Jumala Sõnas on öeldud,
et Ta on valinud vaid osad olema evangelistid ja teise osa apostlid.
Kuid kõik ülejäänud ongi see rahvas, kellest sa rääkisid.
Just. Sest käies ka tööl, me juba kohtame erinevaid inimesi.
Jeesus jätkab: "Minu nimel ajavad nad välja kurje vaime,
räägivad uusi keeli, tõstavad paljaste kätega üles mürkmadusid,
ning kui nad jooksid midagi surmavat, ei kahjustaks see neid;
haiged, kellele nad panevad käed peale, saavad terveks.”
Üks olulisemaid asju Jumala Sõna lugemise juures on see,
et me mõistaksime asju tervikuna ja võtaksime neid ühes kontekstis.
Me ei saa rebida mõnda salmi kontekstist välja vaid seetõttu,
et see kõlab hästi või sobib meie hetkeolukorraga.
Antud juhul rääkis Jeesus meie elust ja vastutusest maa peal,
mis kandub edasi igale põlvkonnale ja igale usklikule.
Seega jutt käib Jumala Sõna ja Tema kuningriigi levikust.
Ja selles kontekstis ütles Jeesus, et nad saavad rääkima uusi keeli.
Näen ka siin riski selle salmi kontekstist välja tõmbamiseks.
Me arutame keeltes rääkimise teemat erinevatest vaatenurkadest lähtuvalt,
kuid miks mainis Jeesus seda teemat just siin kontekstis?
Sest see on veel mõistetav,
et Ta rääkis kurjade vaimude välja ajamisest või haigete tervendamisest.
Kuid miks Ta mainis samas kontekstis keeltega rääkimisest?
Usun, et seepärast, et keeltega rääkimine on seotud
Püha Vaimu väega; Tema ristimise ja täitumisega.
Kuid samas ka seetõttu, et tegu on ju misjonikäsuga
ja seetõttu peavad inimesed aru saama, mida me neile räägime.
Aeg-ajalt keeltes rääkides me ise isegi ei mõista, mida räägime.
Aga on ka teistsugune keeltes rääkimine...
Evangeeliumi kuulutamine Venemaal pole kerge, kui räägid vaid soome keelt.
Samuti pole kerge võita hiina rahvast...
Muide, Hiina piirid on avanemas.
Seetõttu, kui tunned kutset Hiina, ära mata seda maha.
Võimalik, et pead veel pisut ootama ja end ette valmistama,
kuid see ei võta enam kümneid aastaid ja asjad käivad kähku.
Kuid samas sa ei saa minna Hiina, rääkides vaid oma emakeelt.
Seetõttu pead hiina keele enne selgeks saama.
Ja see on paras väljakutse, mis pole muidugi võimatu,
kuid mida on oluliselt kergem teha Püha Vaimu abiga.
Ehk kui Püha Vaim tuleb ja on meiega, siis Ta ka aitab meid.
Nagu te ehk juba teate, on minu ja Pia emakeeleks rootsi keel.
Oleme kasvanud üles ja käinud koolis rootsikeelses keskkonnas.
Ja üks asi, mida ma tõeliselt kahetsen, on see,
et ma omal ajal ei panustanud rohkem soome keele õppimisse.
Jah, ma saan kenasti hakkama.
Me elasime ka mingi aja Rootsis, kuid meile oleks olnud kasulik
õppida rohkem soome keelt, valdamaks seda paremini.
Aga me olime pisut laisad... - No eriti mina!
Kuid nüüd Soomes elades, me siis rakendame seda, mis meil on,
püüdes seda samas ka edasi arendada.
Kuid mida ma ennist öelda tahtsin, oli see,
et kui Püha Vaim tuleb mu üle ja ma kusagil õpetan või kuulutan,
siis soome keeles rääkimine tundub palju kergem ja korrektsem kui muidu.
Ehk siis Püha Vaimu võidmine tuleb appi selles kõiges ja
mul on palju kergem rääkida soome keelt, kui viibin Jumala Sõna keskel.
Sellest lähtuvalt on näha, et me peame õppima keeli.
Ja tänu Jumalale ka heade õppimisvõimaluste eest Soomes.
Meil on palju häid koole ja ülikoole, kus õppida.
Nii et sina, kes sa oled kooliealine ja valmistud ellu astuma -
panusta keeleõppesse, sest see on tähtis!
Mida enam keeli sa valdad, seda parem!
Nii et, kui oskad soome, rootsi, inglise, hispaania, saksa, prantsuse,
vene ja hiina keelt, siis see on hea, kuna nii on lihtsam suhelda.
Kui oleme käinud Venemaal, oleme saanud suhelda vaid tõlgi abil.
Ja vaene tõlk, keda siis kogu grupp siia-sinna hõikab, kui vaja rääkida.
Ehk siis - "nad räägivad uusi keeli".
Kuid siis on veel Püha Vaim, kes väljendub keeltega rääkimises
ja me näeme seda mitmes kohas Apostlite tegude raamatus.
Jumal tahab anda meile väe, mida vajame.
See vägi ei pea tingimata avalduma just keeltega rääkimises,
kuigi teisalt on see siiski kui üks kanal,
mille keeltega rääkimine avab, et Püha Vaimu vägi võiks voolata.
Kuid kõige selle aluseks on tõsiasi, et me vajame Püha Vaimu abi.
Ükskõik, kui mitut keelt me ka ei oskaks,
me ei saa läbi ilma Püha Vaimu abi, väe ja võidmiseta.
Seetõttu Ta ka tahab tulla me üle.
Lugedes Apostlite tegude 2. peatükki, näeme,
et kui nad täitusid Püha Vaimuga, hakkasid nad rääkima teisi keeli.
"Ja nad kõik täideti Püha Vaimuga ning hakkasid rääkima teisi keeli,
nõnda nagu Vaim neile andis rääkida." Ap. 2:4
On tõsi, et aegajalt sünnib teatud üleloomulikke imesid,
kus inimene keeltega rääkimise käigus hakkab rääkima sellist keelt,
mida mõni teine inimene mõistab.
Seda on juhtunud nii misjonipõllul kui siin Soomeski.
Ja selle läbi on Jumal otsekui ilmutanud, kes Ta tegelikult on.
Et kui keegi on saanud need "uued keeled" ja hakanud rääkima,
siis on leidunud keegi, kes saab sellest aru.
Kuid see on sündinud siis, kui see on olnud vajalik.
Jah, ma usun ka, et peame olema enam avatud taolistele asjadele.
Olen vahel ise keeltega rääkimise ajal mõelnud,
et ei tea, mis keelega võiks küll tegu olla?
Nii et on oluline olla täiesti avatud Pühale Vaimule
ja sellele, mis keeltega rääkimisse puutub, kuna paljud teevad seda.
Samas aga peaksime ka paluma, et Püha Vaim annaks meile veelgi enam.
Et me ei jääks aastakümneteks samasse paika, kus oleme praegu,
vaid et Püha Vaim annaks meile rohkem.
Samas mõistes, et keeled on selleks,
et Püha Vaim saaks meid kasutada kellegi kõnetamiseks.
Tuginedes omaenda kogemustele, oleme näinud,
et keeltes rääkimine on väga võimas palverelv.
Sa saad ennast ka seeläbi üles ehitada.
Tõsi küll, sa ei mõista, mida sa palud, kuid sul on ühendus Jumalaga.
Paulus ütles Kirjas roomlastele 8:26: "Samuti tuleb ka Vaim appi
meie nõtrusele: me ju ei tea, kuidas palvetada, nõnda nagu peab,
kuid Vaim ise palub meie eest sõnatute ägamistega."
Siin on jälle näha, et palve võib väljenduda ka sõnadeta kujul,
kuid ometigi Püha Vaim tuleb ja aitab meid meie palvetes.
Nii et, meie päralt on imeline Abimees, Püha Vaim, kellega täitudes
saame uut jõudu ja väge.
Kohtudes Püha Vaimuga,
võime muidugi kogeda ka palju rõõmu ja rahulolu tunnet,
kui Ta juhib meid näiteks kasvõi igapäevastes asjades.
Kuid see pole kõige olulisem.
Esmane on see, et Ta aitab meid meie palveelus.
Sest kui me palume omaenda mõistuse või tavakeele abil,
oleme üsnagi piiratud.
Ma pole muidugi vähimalgi määral mõne kindla palvemudeli vastu,
nii et kui sul on see olemas, jätka aga samas vaimus!
Sest hea on olla järjekindel ja paluda konkreetsete asjade eest.
Samas on äärmiselt oluline paluda ka pastorite ja jutlustajate eest,
sest saatan räsib neid täiega, püüdes panna neid langema.
Sest ta teab, et kui saab võtta rajalt maha mõned Jumala sulased,
teeb see palju rohkem kahju, kui mõne tavauskliku langemine.
Nii et palu aga rohkesti,
tehes eestpalveid ka koguduse ja ühiskonna eest,
aga eelkõige juhtide, kuningate ja valitsuste eest.
Samas aga on sul võimalik ka oma palveelu laiendada.
Sul võib vahel olla tunne, et oled kui kastis kinni
ja kui väga sa ka ei püüaks, miski ei muutu ja asjad ei toimi.
Kui sa aga palud keeltes, siis Püha Vaim hakkab kasutama sind,
tehes seda nendegi inimeste eludes,
kellele sa pole ammu mõelnud või keda pole ammu näinud.
Nii et, see on suur eesõigus.
Ühed me sõbrad Rootsist, kaks venda, rääkisid meile,
kuidas nad palusid kord ja korraga märkasid,
et palvetavad minu eest, kes ma elan siin Soomes.
Neil polnud see üldse plaanis, kuid Püha Vaim aitas neid selles.
Nii et selles valdkonnas on uued keeled eriti olulised.
Piiblis on ka öeldud, et peame paluma lakkamatult.
Kuid see võib olla päris raske, kui peab otsima koguaeg oma sõnu.
Keeltes rääkimine muudab selle palju lihtsamaks.
Ehk siis - Jeesus andis meile ülesande viia Tema töö edasi kogu maailma.
Ta andis meile ka keeltega rääkimise, mis väljendub erinevatel viisidel.
Kuid kogu lugu ei taandu ainult maailma vallutamisele evangeeliumiga.
Sest on ka palju Jumala sulaseid, kes rajavad vundamenti pikki aastaid
ega näe ometigi mingeid suuri muutusi või tulemust.
Ära nüüd ütle, et nad teevad midagi valesti,
sest seda on lihtne öelda, kui istud ise kodus ja vaatad vaid telekat.
Usun, et need inimesed teevad midagi, mis on vägagi õige.
Ja üks asi, millesse nad kindlalt palju panustavad, on palve.
Nii et nad paluvad ja paluvad
ja Jumal teeb oma tööd oma nähtamatus maailmas.
Usun ka, et see, mida tahame näha siin maises, nähtavas maailmas,
peab esmalt saama muudetud nähtamatus ehk vaimses maailmas.
Ehk siis palve ja palvekeeled on äärmiselt head asjad.
Jeesus ütles, et need tunnustähed saavad järgima meid.
Oleme teatud aegadel rääkinud algkoguduse kristlastest,
kes püsisid ühtses õpetuses, palves, leivamurdmises, osaduses jne.
Seda tehes jäi neile midagi külge ja asjad hakkasid sündima.
Me vahel teeme selle vea, et hakkame kangesti midagi taga ajama.
Oh, kui ma vaid saaks selle keeltega rääkimise anni,
siis kõik mõistaksid, kui andekas ma olen.
Või kui ma suudaks tervendada haigeid, siis...
Kuid Jeesus ütles,
et need asjad saavad järgima meid, kui otsime eelkõige Teda.
Sest alles siis saame kätte selle, mida Ta on meile tõotanud.
Nii et me ei otsi eelkõige ande, vaid andide Andjat.
Teda, kes on kõige keskpunkt,
sest me vajame Jeesust enam kui seda, mida Tal on meile anda.
Vahel on päris kahju näha inimesi, kes on sinust huvitatud vaid siis,
kui sa neid õnnistad või aitad, leevendades nende majanduslikku seisu.
Vot siis on Jeesus hea!
Kuid tead, mis? Me suhtumine peaks olema teine.
Me peaksime ütlema Jeesusele: "Issand, ma vajan eelkõige Sind."
Sina oled minu elu ja vägi; minu võimekus ja kõik, mida vajan.
Ehk siis otsides esiti Jumala riiki, antakse meile kõike muud pealekauba.
Ka keeltega rääkimist, mis on kristliku elu loomulik osa.
Kuid nüüd palvetagem koos.
Tahame paluda nii sinu eest, kui ka keeltega rääkimise pärast.
Ja sina, kes sa oled end üles ehitamas ja valmistumas misjonitööks,
ole üliväga õnnistatud! Me tahame paluda ka sinu eest,
sest kuigi kodus on hea olla,
on siiski parem minna sinna, kuhu Jumal sind kutsub.
Kui koged kutset minna Hiina, siis tee seda!
Võta meiega ühendust ja me püüame aidata sind selles,
et saaksid ka hiina keele selgeks ja vabalt kohalikega suhelda.
Et võiksid tõesti õppida kohalikku keelt ja olla edukas oma tegemistes.
Issand, Jeesus, me palume Sinu nimel.
Aita neid, kes otsivad Sind ja pühenduvad Sulle.
Need, kes igatsevad täituda Püha Vaimuga ja kõneleda uusi keeli,
täida neid ja lase neil rääkida uutes keeltes,
et nad võiksid kogeda üht uut ja rikkalikku palveelu.
Et nad võiksid paluda ja otsida Sind
ja isegi, kui nad ise iga kord kõike ei mõista,
siis Sina ometigi tead ja juhid neid oma Püha Vaimu läbi.
Tahame paluda ka nende eest, kes valmistuvad tulevasteks aegadeks.
Nii noored kui keskealised, kelle südames põleb üks tuli
minna välja teistesse maadesse ja teiste rahvaste sekka,
kes pole Sinust kuulnud nii, nagu meie oma kodudes.
Nad tahavad viia sinna seda kõike, millest Sinu Vaim on neile rääkinud,
seetõttu aita neid, Issand!
Aita ka, et nende keeleõpe võiks korda minna,
et tõesti Sinu tahe võiks sündida nõnda nagu taevas, nõnda ka maa peal.
Jeesuse nimel. Aamen.
Võta meiega ühendust, kuna oleme sinu jaoks olemas
ja tahame vastata nii küsimustele kui ka paluda su eest.
Meil on aega su jaoks, sest Jumal on meid selleks kutsunud.
Oleme valmis aitama.
Ole tubli ja vaata meid jälle uuel nädalal,
et olla kaasas kõige sellega, mida Jeesus teeb ja räägib.
Kõike head! - Kohtumiseni!
Võite võtta meiega eesti keeles ühendust aadressil hw@elamansana.fi
Tõlge: Anne-Ly Raukas